(૧) કાશ્મીર ઘાટીની બહાર... શેષ ભારતમાં પણ વસતા વિશાળ મુસ્લિમ જનસમુદાયને, તેમના બિનમુસ્લિમ ફેલો સિટીઝન્સ જેટલા જ અધિકારો પ્રાપ્ત છે. નહેરુવાદીઓ એને માટે ‘ગંગા-જમુની સંસ્કૃતિ’નું પકડું વિશેષણ પ્રયોજે છે. જો આ બાબત શેષ ભારત માટે સારી હોય તો, કાશ્મીર ઘાટીમાં પણ શા માટે એ જ ‘ગંગા જમુના સંસ્કૃતિ’ આવકાર્ય અને અનિવાર્ય ન ગણાવી જોઈએ ?! આ ગંગા-જમુના સંસ્કૃતિની તાકીદની માગ છે કે, કાશ્મીર ઘાટીમાંથી હાંકી કઢાયેલા એ લાખો હિંદુ પંડિતોને પુન: કાશ્મીરમાં વસાવવા જોઈએ. એ માટે જમ્મુ ક્ષેત્ર સાથે જોડાયેલી દક્ષિણ કાશ્મીર ઘાટીથી લઈ છેક અમરનાથ ગુફા સુધીના ક્ષેત્રમાં એક સળંગ ભૂભાગ-કોરિડોર નોટીફાય કરીને, એ વિસ્તારમાં કાશ્મીરી હિંદુઓ - શીખોને વસાવવા જોઈએ. ત્યાં તેમની સુરક્ષા, સન્માન અને રોજગારીની આવશ્યકતાની ગેરંટી રૂપ આગોતરી વ્યવસ્થા કરવી જોઈએ. એ માટે જમ્મુ-કાશ્મીર સરકાર, ભારત સરકાર અને ભારતનાં અન્ય રાજ્યોની સરકારો પણ વ્યાપક પેકેજ રૂપ સહાયરાશિ જાહેર કરી શકે. તેમાં શેષ ભારતના સાહસિક ઉદ્યોગપતિઓએ પણ સક્રિય સહાયરૂપ થવું જોઈએ અને તેમાં કથિત ૩૭૦મી કલમનો અંતરાય પણ દૂર કરવો રહ્યો.